Унэжьхэм щIэсхэр щIэх Iэпхъуэну?
УФ-м и Президентым накъыгъэ мазэм къыдигъэкIа указхэр Къэбэрдей-Балъкъэрым щагъэзащIэ. Абы хуагъэхьэзыра Iуэхугъуэхэм увыпIэ хэха щеубыд унэжьхэм щIэсхэр къыщIэгъэIэпхъукIыным. Мы къалэнхэр зэрагъэзащIэм республикэм и Iэтащхьэр ткIийуэ кIэлъоплъ.
Къат мащIэу зэтет псэупIэхэр ухуэным, унэжьхэм цIыхухэр къыщIэгъэкIыным сом мелуан 224-рэ мин 796-рэ хухахыну Къэбэрдей-Балъкъэрым мы гъэм ита заявкэм ЖКХ-м щекIуэкI зэхъуэкIыныгъэхэм я щIэгъэкъуэн фондым и правленэр мэкъуауэгъуэ кIуам и 10-м арэзы техъуащ.
КъБР-м ЭнергетикэмкIэ, псэупIэ-коммунальнэ хозяйствэмрэ тариф политикэмкIэ и министерствэм псэупIэ хозяй-ствэмкIэ и къудамэм и унафэщI Уэлджыр Лидэ зэрыжиIамкIэ, ахъшэм и процент 30-р — сом мелуан 67-рэ мин 439-р — республикэм къыIэрыхьащ. Унэхэр щаухуэну щIыпIэхэр зэпеуэкIэ къыхахащ, фэтэрхэр къэзыщэхунухэм я аукционхэр зэрекIуэкIыну тхылъхэр хьэзырщ.
Уэлджыр Лидэ къызэригъэлъэгъуамкIэ, нэгъабэ щIышылэм и 1-м ирихьэлIэу метр зэбгъузэнатIэ 42603,07-рэ хъу унэ зэтету 234-р кхъахэ хъуауэ къалъытащ.
Мы гъэм программэм республикэм и муниципальнэ щIыналъэу 10 хэтщ — Нарткъалэ, Май, Прохладнэ, Тырныауз къалэхэр, Дзэлыкъуэ, Прохладнэ, Шэрэдж районхэр, Къубэ-Тэбэ, Ерокъуэ, Терекскэ къуажэ-хэр.
Гузеевэ Индирэ.
